CELEX: 62019TN0753
Language: mt
Date: 2019-11-07 00:00:00
Title: Kawża T-753/19: Rikors ippreżentat fis-7 ta’ Novembru 2019 – Ungureanu vs Il-Kummissjoni

2.3.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 68/42
            
         
      Rikors ippreżentat fis-7 ta’ Novembru 2019 – Ungureanu vs Il-Kummissjoni
      (Kawża T-753/19)
      (2020/C 68/51)
      Lingwa tal-kawża: ir-Rumen
      
         Partijiet
      
      
         Rikorrenti: Simeda Ungureanu (Cluj-Napoca, ir-Rumanija) (rappreżentant: R. Chiriță, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tikkonstata l-ksur tal-obbligu tal-Kummissjoni Ewropea fir-rigward tal-garanzija tal-osservanza, min-naħa tal-Istati Membri, tat-Trattati tal-Unjoni Ewropea u tad-drittijiet tal-bniedem, kif stabbiliti mill-Karta tad-Drittijiet Fundamentali tal-Unjoni Ewropea;
               
            
                  —
               
               
                  tikkundanna lill-konvenuta tikkumpensa d-dannu morali kkawżat, ikkwantifikat f’ammont ta’ EUR 40 000;
               
            
                  —
               
               
                  tikkundanna lill-konvenuta tħallas kumpens għan-nuqqasijiet eżistenti fil-futur.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti ssostni li huma sodisfatti l-kundizzjonijiet għall-konstatazzjoni tar-responsabbiltà tal-Kummissjoni Ewropea talli naqset milli taġixxi biex tobbliga lill-Istat Rumen josserva l-obbligi tiegħu derivanti mit-Trattati tal-Unjoni Ewropea u mid-dritt għall-ħajja taċ-ċittadini tiegħu, sa fejn dan ma adottax dispożizzjonijiet li jippermettu l-aċċess għall-kura medika tal-persuni li jinsabu f’sitwazzjonijiet partikolari u li għalihom huwa ta’ importanza vitali li jingħataw mediċini għal kura terapewtika mhux imniżżla fis-sunt tal-karatteristiċi tal-prodott (mediċini off-label).